Kim Valentin (V), 2024-05-30:
Tak til formanden, tak for ordet.
Afskaffelsen af store bededag er jo ikke nogen nem beslutning, men det er en nødvendig beslutning.
Det nemmeste ville faktisk være at lade være og så bare lade problemerne ligge og sige: Det må de næste jo løse.
Det gør regeringen ikke.
Det kræver rigtig mange flere hænder til alle de her opgaver – i private virksomheder og i vores velfærdssektor.
Og vi får flere ældre, og vi vil gerne have en større service.
Alle de her ting kræver jo noget, og jeg ser ikke nogen her, der har foreslået en bedre løsning på at skaffe 8.500 flere i arbejdsudbud og 3 mia. kr. i permanent finansiering.
Nu er jeg selvfølgelig heller ikke den sidste på talerstolen, men der har ikke været nogen indtil videre, der har præsenteret et forslag, der kan det.
Det er en udfordring til jer alle sammen, altså om I kan præsentere et forslag, der kan lige præcis det.
Det er den ikke.
Det vidste vi også godt, da vi gik ind i den.
Derfor er det selvfølgelig heller ikke noget, som vi tager let på, men det er nødvendigt.
Det er så også en beslutning, der kræver, at vi alle bidrager en lille smule ekstra – en lille smule ekstra.
Men det er vigtigt for at sikre den finansiering, der skal til for at forbedre vores samfund.
Det sker jo så ikke mindst i en tid, hvor det er afgørende, at vi kæmper imod usikkerhed i verden, og at vi har et robust forsvar til at klare det.
Vi står over for nye trusler, og vi skal være klar til at beskytte vores land og vores frihed.
Når jeg siger det her, er det, fordi det er en af de helt væsentlige problematikker, at vi er klar til at finansiere det.
Da vi lavede det her forslag, troede vi, at det var ét tal, vi skulle bruge på forsvar, men nu har det vist sig, at vi skal bruge mange, mange flere penge.
Derfor er det en nødvendighed, at vi kigger alle steder – på arbejdsudbud, men også på finansiering.
Med afskaffelsen af store bededag sikrer vi penge, der kan investeres i et stærkere forsvar: flere soldater, bedre udstyr, øget beredskab.
Det er alt sammen for at beskytte vores nationale interesser og sikre et trygt Danmark for os alle.
Men beslutningen handler også om mere end forsvaret.
Afskaffelsen giver os en række økonomiske fordele.
Vi øger arbejdsudbuddet, vi styrker de offentlige finanser, og vi øger vores bnp.
Det er penge, der skal bruges ansvarligt.
Her siger vi, at en stor del skal gå til vores forsvar.
En af de helt store udfordringer er også mangel på arbejdskraft.
45.000 står der i regeringsgrundlaget at vi skal skaffe.
Jeg tvivler selv på, om det er nok.
Når jeg snakker med virksomheder, står de og skriger på arbejdskraft.
Når jeg ser på vores velfærdssamfund, kommer de til at mangle massivt mange kvalitative arbejdstagere.
Alternativet er jo at skære i dagpenge og efterløn eller anden velfærd eller sætte skatten op.
Ja, det kræver mange tiltag, og et af dem er altså at bede om, at alle bidrager en lille smule mere.
Det er en langsigtet investering i vores samfund.
Afslutningsvis vil jeg sige, at afskaffelsen af store bededag som helligdag er en beslutning, som regeringen står ved, og det er også en beslutning, der er bred i Folketinget hen over midten.
Radikale er også med i den.
Et flertal i Folketinget står bag.